b"\n_START_ARTICLE_\nMessier 13\n_START_SECTION_\nSvojstva\n_START_PARAGRAPH_\nMessier 13 nalazi se u zvije\xc5\xbe\xc4\x91u Herkul, na udaljenosti od 25.100 svjetlosnih godina. Prividni promjer skupa je 20' \xc5\xa1to na toj udaljenosti odgovara pravocrtnim dimenzijama od 146 svjetlosnih godina. Skup se sastoji od nekoliko stotina tisu\xc4\x87a zvijezda. Prema njegovoj jezgri, koncentracija zvijezda je 500 puta ve\xc4\x87a nego u okolici Sun\xc4\x8deva sustava. Dosad su u skupu otkrivene 33 promjenjive zvijezde od kojih je najsjajnija zvijezda V11 prividna sjaja od magnitude + 11,95. Messier 13 se kroz prostor kre\xc4\x87e brzinom od 245,6 km/s i trenutno nam se pribli\xc5\xbeava. Godine 1974. radioteleskop u Arecibu je poslao poruku poruku mogu\xc4\x87im stanovnicima neke planete u skupu.\n_START_SECTION_\nVidljivost\n_START_PARAGRAPH_\nMessier 13 je poznat po ljepoti kada se promatra teleskopom. Njegov prividni sjaj iznosi magnitude +5,8 \xc5\xa1to zna\xc4\x8di da ga je mogu\xc4\x87e vidjeti golim okom u tamnim no\xc4\x87ima, daleko od uli\xc4\x8dne rasvjete. Lako ga je primijetiti u dvogledu kao sjajnu mutnu mrlju. U manjim teleskopima mogu\xc4\x87e je nazrijeti granulaciju pri rubovima, teleskopi s objektivima od 100 - 150 mm razlu\xc4\x8duju najsjajnije zvijezde pri rubovima. Ve\xc4\x87i teleskopi, s objektivima od 200 do 250 mm razlu\xc4\x8duju rubove i djelomi\xc4\x8dno jezgru. Veliki amaterski teleskopi mogu u potpunosti razlu\xc4\x8diti skup. Zanimljiva pojava su \xc4\x8detiri regije siroma\xc5\xa1ne zvijezdama u skupu i mogu se uo\xc4\x8diti vizualno."